# Obrazovno-kulturna Udruga “Porta” Knin

OIB: 31021695265

Račun: HR6724020061100842607 Adresa: Gojka Šuška 5, 22300, Knin

Mobitel: 00385(95)7540328

e-mail: udrugaporta@yahoo.com

GODIŠNJI IZVJEŠTAJ O RADU UDRUGE U 2021. GODINI

Izvještaj sastavila:

Predsjednica udruge

Spomenka Martić U Kninu, 28.12.2021.

U udruzi “Porta” Knin tijekom 2021. godine sklopljen je 1 Ugovor o radu, dok je temeljem 5 Ugovora o djelu angažirano 6 osoba na vođenju i provedbi projekata.

**Tijekom 2021. godine provodila su se 4 projekta i 3 programa kroz suradnju s drugim organizacijama.**

**Projekti:**

* Čitamo za djecu – umjetnošću
* Muzej za djecu
* Zidne novine u Kninu
* Program podrške jedno-roditeljskim obiteljima

**Programi:**

* Filozofski café
* Kreativne radionice za djecu
* Radionice filozofije s djecom

**Tijekom 2021. godine udruga nije provodila samostalni program Plesna škola “Let’s dance**” **z**bog novonastale situacije s epidemijom koronavirusa.

1. DONATORI

Prihod udruge su činili sljedeći izvori:

* Ministarstvo kulture
* Šibensko-kninska županija
* Grad Knin

1. ČLANOVI UDRUGE I ORGANIZACIJSKA STRUKTURA

Udruga „Porta“ Knin tijekom 2021. godine imala je oko 62-64 člana.

Organizacijska struktura udruge definirana je **Statutom** udruge koji je usvojen na osnivačkoj skupštini 22. lipnja 2017. godine. Tijekom 2021. godine do izborne Skupštine 15. lipnja 2021. godine činila su ju sljedeća tijela i osobe:

**Predsjednica udruge:** Spomenka Martić

**Potpredsjednica udruge:** Bogdana Bjedov

**Upravni odbor udruge:** Saša Martić, Lolita Stanić, Ankica Krvavica, Spomenka Martić, Aleksandra Sinobad

**Skupština** **udruge**: članovi osnivači i netko od aktivnih članova, po potrebi

**Likvidator udruge**: Spomenka Martić

Nakon izborne Skupštine, novim imenovanjima na mandat od 4 godine, izabrani su:

**Predsjednica udruge:** Spomenka Martić

**Potpredsjednica udruge:** Aleksandra Sinobad

**Upravni odbor udruge:** Saša Martić - predsjednik, Ankica Krvavica – potpredsjednica, Spomenka Martić, Aleksandra Sinobad, Lolita Stanić

U 2021. godini u udruzi je bila angažirane 1 osoba temeljem Ugovora o radu na 50% radnog vremena na 6 mjeseci i 6 osoba temeljem Ugovora o djelu.

3. REALIZACIJA PROJEKATA

**ČITAMO ZA DJECU - UMJETNOŠĆU**

Projekt je provođen u partnerstvu s umjetničkom organizacijom Naturščik i udrugom Fort design zahvaljujući dobivenim sredstvima od Ministarstva kulture na natječaju Razvoj publike u kulturi za 2021. godinu.

Program je proizišao iz programa Čitamo za djecu koji se provodi od 2018. godine u Kninu, a započet je potporom Ministarstva kulture i medija. Cilj projekta je promicati kulturu čitanja i stvoriti čitateljske navike kroz interdisciplinaran pristup kod najmlađih dobnih skupina.

Rezultati u 2021. godini:

1. Educirano je ukupno 20 djece iz 2 grada i 2 općine- ukupno 4 JLS u Šibensko-kninskoj županiji koja pripadaju području od posebne državne skrbi i slabije su prometno povezana. Od toga je educirano 6 djece predškolske dobi i 14 djece rane školske dobi koja nemaju često priliku sudjelovati u neformalnim programima ovog tipa.

2. Provedeno 52 sata neposrednog rada s djecom na programu (16 sati na književnim, 10 sati na dramskim i 26 na crtačkim aktivnostima) i 30 sati posrednog rada u pripremi programa za verifikaciju, pripremama aktivnosti s djecom i aktivnosti vođenja projekta.

3. Osmišljeno 18 dječjih priča kroz razvoj čitalačkih kompetencija u neformalnome okruženju

4. Osmišljena 1 dječja predstava i izvedena u javnom prostoru (pred prijateljima i roditeljima, sukladno važećim epidemiološkim mjerama) Broj publike: 40 roditelja i 10 prijatelja.

5. Pripremljen program Čitamo za djecu – umjetnošću za verifikaciju

6. Osmišljena i pripremljena 1 izložba „Beskonačno i ja“- zajedničke velike slike djece u galeriji Kninskog muzeja otvorena za sve posjete. Broj publike: 15.407 građana Knina

7. Realizirana polusatna radioemisija na HRT Radio Kninu posvećena programu i promociji Godine čitanja. Broj publike: 45.000 stanovnika dijela Šibensko-kninske županije

7. Potaknuta javnost za značaj čitanja kod djece te interdisciplinaran pristup u kulturi

8. Osmišljena suradnička praksa i inovativan pristup u uspostavljanju komunikacije s književnim djelima kroz pripremu novog programa „Svi na binu u Kninu“) u partnerstvu s osnovnim školama u Kninu.

9. Osnažena suradnja s odgojno-obrazovnim ustanovama, udrugama i ustanovama u kulturi (udruga Fort design, umjetnička organizacija Naturščik, Kninski muzej, Narodna knjižnica, osnovne škole u Kninu

10. Postavljeno preko 20 objava na Internet stranicama Udruge Porta i partnerskih organizacija, portalu HUKnet, Slobodnoj Dalmaciji i nacionalnom portalu Čitaj.hr u svrhu promocije čitanja i programa.

**MUZEJ ZA DJECU**

Program „Muzej za djecu“ provodi se od 2019. godine kao autorski program Udruge „Porta“ čiji je nositelj bio Kninski muzej Knin prve dvije godine, a zatim udruga. Program je 2019. godine dobio značajnu potporu Ministarstva kulture na natječaju za Razvoj publike u kulturi u RH za 2019. godinu. Projekt se temelji na promoviranju muzejskih prostora te razvoju publike kod najmlađih dobnih skupina prema principima muzejske pedagogije.

Rezultati u 2021. godini:

Educirano je ukupno 21 dijete školske dobi. Tema ovogodišnjih radionica bili su motivi u likovnoj umjetnosti. Radionice su počinjale uvodnim petnaestominutnim razgovorom s djecom o određenom likovnom motivu dok su ostatak vremena djeca provodila stvarajući likovni rad na zadanu temu. Ovisno o njihovoj zahtjevnosti, pojedini motivi su obrađivani u dvije radionice. Kroz uvodni razgovor djeca su uz stručno vodstvo iznosila svoja razmišljanja o temi, što se pokazalo kao vrlo učinkovito u usvajanju znanja jer aktivno sudjelovanje djece u razgovoru u kombinaciji s praktičnim radom osnažuje njihovu sklonost ka kritičkom i kreativnom mišljenju. Prva radionica održana je 2.6.2021. godine. Tema radionice bila je pejsaž kao likovni motiv. Djecu su kroz razgovor upoznata općenito s pojmom likovnih motiva nakon čega im je predstavljen pejsaž. Pored toga što su naučili što je pejsaž, saznali su i kako se motiv slikao u određenim epohama povijesti umjetnosti. Djeci su uz razgovor pokazivani brojni primjeri iz povijesti umjetnosti. Budući da je prva radionica održana na platou ispred upravne zgrade Kninskog muzeja, većini djece inspiracija je bio krajolik kninskog kraja. Interijer kao likovni motiv bio je tema radionice održane 9.6. 2021. godine. Djeci je kroz razgovor i brojne primjere predstavljena povijest motiva nakon čega su crtala interijer po želji. Mrtva priroda bila je tema radionice održane 16. 6. 2021. godine. Radionica je započela razgovorom o pojmu mrtve prirode i njezinoj povijesti, a završila izradom motiva od glinamola (voće, zdjele...). Što je portret i koji su najpoznatiji portreti u povijesti umjetnosti djeca su saznala na radionici održanoj 23.6.2021. godine. Nakon uvodnog razgovora djeca su crtala osobu po želji. 30.6.2021. djeca su upoznata s marinom kao likovnim motivom. Nakon razgovor o motivu i njegovoj povijesti djeca su slikala morski pejsaž. Što je žanr slikarstvo, kada se prvi put javilo u povijesti umjetnosti i kako su žanr scene slikane u raznim epohama povijesti umjetnosti djeca su saznala na radionici održanoj 7.7.2021. godine. Scene iz svakodnevnog života bile su teme dječjih radova. Tema radionice održane 14.7. 2021. godine bila je autoportret. Nakon uvodnog razgovora o motivu djeca su crtala svoj lik gledajući se u ogledalo. Karikatura je bila tema razgovora i dječjih radova na radionici održanoj 21.7.2021. godine. Pojam apstraktnog i povijest apstraktnog slikarstva predstavljeni su na radionici održanoj 11.8.2021. godine. Bespredmetne slike po uzoru na Pieta Mondriana bile su i motiv dječjih crteža ili slika. Za razgovor o veduti njezin prikaz bile su potrebne dvije radionice. 18. i 25.8. 2021. godine pored razgovora o motivu djeca slikala „gradski pejsaž“. 1.9. i 8.9. 2021. godine s djecom se razgovaralo o mitološkim temama te su im čitani starogrčki mitovi koji su im poslužili kao inspiracija za likovne radove. Na radionici održanoj 15.9.2021. godine djeca su upoznata s pojmom kulturne baštine i tradicije. Također su upoznata sa slikarstvom Fride Kahlo kroz priču o utjecaju meksičke tradicije na njezino slikarstvo. Tradicijski predmeti i arhitektura kninskog kraja bili su motivi dječjih radova. Srednjovjekovna crkvena umjetnost s naglaskom na tehniku vitraja bila je tema radionica održanih 22.9. i 29.9.2021. godine. Djecu su nakon uvodnog razgovora izrađivala „vitraj“ lijepeći na hamer papir u obliku gotičkog prelomljenog luka raznobojne motive izrezane od kolaž papira. Posljednja 17. radionica održana je 6.10. 2021. godine. Na radionici je djeci predstavljeno slikarstvo Henrija Matissea i njegova tehnika „slikanja škarama“. Djeca su se i sama oprobala u navedenoj tehnici režući oblike od raznobojnog kolaž papira, komponirajući ih u željenu cjelinu lijepljenjem na hamer papir.

Projekt je financiran većinskom potporom Ministarstva kulture, te potporom Grada Knina, a planiran je i nastavak projekta za 2022. godinu uz potporu istih donatora kroz programe javnih potreba u Republici Hrvatskoj.

**ZIDNE NOVINE U KNINU**

Program Zidne novine u Kninu započeo je u veljači 2021. godine uspješno realizirane suradnje udruge i partnerskih organizacija Otvorenog likovnog pogona Zagreb, Narodne knjižnice Knin i Srednje škole Lovre Montija.

Voditelj programa i koordinator aktivnosti, ispred nositelja programa udruge Porta, bila je Aleksandra Sinobad. Predstavnici partnerskih organizacija bili su: Ana Šimić ispred Narodne knjižnice Knin, Zvonko Brečić ispred Srednje škole Lovre Montija Knin i Maša Štrbac ispred organizacije Otvoreni likovni pogon iz Zagreba. Odabrane su četiri teme koje su i ove godine vezane su uz staru gradsku jezgru, a imale su važnu ulogu u životu Kninjana. Riječ je o Rivi (dio obale Krke koji se proteže od Atlagić mosta do željezničkog mosta na Orašnici), Strani (dio stare gradske jezgre koji se prostire uz ulicu koja vodi od crkve sv. Josipa do Loredanovih vrata), zanatskim radnjama i obrtima starog dijela Knina i zabavi. Na izložbi su, poštujući epidemiološke mjere, bili prisutni predstavnici udruge Porta i partnera iz Knina, učenici i kazivači koji su sudjelovali u programu 2020. godine. Fotografije s otvaranja izložbe i najava nastavka programa uz poziv sugrađanima na sudjelovanje u programu 2021. godine, objavljeni su na kninskom news portalu huknet1.hr. Također su podijeljeni na Facebook i web stranicama udruge Porta i partnera. Za tu priliku otvoren je email (zidne.novine.knin@gmail.com) putem kojeg su se Kninjani mogli javiti radi kazivanja ili ustupanja fotografija. Prva radionica održana je 25. 3. 2021. godine. Tema je bila Riva o kojoj su učenici, prof. Brečić, Ana Šimić i Aleksandra Sinobad, in situ, slušali od kazivača: Anđelka Drača (rođ. 1935. godine), Anka Podrug (rođ. 1950. godine) i Margarita Sinobad (rođena 1952. godine). Iduća radionica na temu Strane održana je 25. 4. 2021. godine. Šetajući Stranom, učenici predvođeni prof. Brečićem, Aleksandra Sinobad i Ana Šimić slušali su priče kazivača: Vjekoslav Živković (rođen 1949. godine), Anka Podrug (rođena 1950. godine), Margarita Sinobad (rođena 1952. godine) i Jasminka Vukojević (rođena 1953. godine). Radionica na temu zanatskih radnji i obrta starog dijela Knina održana 13. 5. 2021. godine u umjetničkom ateljeu Milana Zoričića (rođen 1955. godine), nekadašnjoj stolarskoj radionici njegovog oca, pok. Nikše Zoričića. Milan je učenicima i predstavnicima nositelja i partnera pričao o navedenoj temi, pokazivao stolarske alate i predmete izrađene u vlastitoj radionici. Na istom mjestu 20. 5. 2021. godine održana je radionica na temu zabave. Kazivač je također bio Milan Zoričić. Budući da su Milorad Dujmović (rođen 1953. godine) i Vjekoslav Živković izrazili želju iznijeti svoja sjećanja vezana uz zanatske radnje i zabavu, 27. 5. 2021. godine održana je još jedna radionica. Kazivači su šetajući starom gradskom jezgrom iznosili svoja sjećanja o navedenim temama. Sve radionice su fotografirane te su napravljeni audio zapisi kazivanja. Fotografije radionica objavljene su na Facebook stranici udruge Porta i partnera. Također, Anđelka Drača, zbog starosti, nije mogla biti prisutna na svim radionicama pa je njena kazivanja na temu Strane, zanatskih radnji i obrta te zabave, Aleksandra Sinobad naknadno snimila. Po završetku radionica, 3. 6. 2021. održan je još jedan on-line sastanak predstavnika nositelja i svih partnera. Odlučeno je da se tijekom ljetnih mjeseci napravi stanka zbog nemogućnosti učenika da sudjeluju u aktivnostima te da se s programom nastavi u rujnu s početkom školske godine. Zvonko Brečić, Ana Šimić i Aleksandra Sinobad su transkribirali sve audio zapise. U rujnu su prikupljene fotografije vezane uz teme radionica. Poziv Kninjanima za dostavljanje fotografija objavljen je na Facebook stranici udruge i partnera. Fotografije za potrebne provedbe programa ustupili su: Anđelka Drača (rođena 1935. godine), Margarita Sinobad (rođena 1952. godine), Damir Mijakovac (rođen 1963. godine) i Saša Martić (rođen 1965. godine). Također, korištene su fotografije fototeke Konzervatorskog odjela u Splitu. U listopadu (1., 7., 14., 20. i 25.) održano je još 5 radionica na kojima su učenici uz mentorstvo prof. Brečića i prisustvo Aleksandra i Ane odabrali priče i fotografije za zidne novine. Završna aktivnost bila je dostavljanje materijala dizajneru, korespondencija predstavnika udruge Porta i partnera s dizajnerom te tisak materijala. Sve teme osim zabave, za koju je prikupljeno najviše materijala, obrađene su na jednom plakatu (zidnim novinama) dok je zabava obrađena na dva plakata. Svaki plakat isprintan je u 3 primjerka u papirnatoj verziji te u po jednom primjerku na ceradi s alkicama. Zidne novine su u prosincu postavljene u javnom prostoru na lokacijama koje se odnose na ovogodišnje teme. Plakati su također bili izloženi u Narodnoj knjižnici Knin što je dodatno povećalo vidljivost programa.

Projekt je financiran većinskom potporom Ministarstva kulture i medija RH, a planiran je i nastavak projekta za 2022. godinu uz potporu istih donatora kroz programe javnih potreba u Republici Hrvatskoj.

**PODRŠKA JEDNO-RODITELJSKIM OBITELJIMA**

Projekt Podrške jedno-roditeljskim obiteljima temelji se na kreiranju online grupe kroz koju će se pružiti psihološka podrška roditeljima u jedno-roditeljskim obiteljima kao cjelogodišnji program.

Projekt se realizira kao kontinuirana podrška tijekom 12 mjeseci kroz online susrete na Zoom platformi. Grupe podrške predstavljaju izvaninstitucionalnu podršku osobama koje imaju zajedničku problematiku ili se nalaze u sličnom izazovnom životnom razdoblju.

Glavne aktivnosti projekta:

1. Online susreti s psihologom na Zoom platformi u trajanju od oko 2h, obično nakon 21h navečer, jednom do dva puta mjesečno, sukladno mogućnostima roditelja. 2. Međusobni susreti roditelja tijekom mjeseca u prostorijama udruge i razmjena iskustva te međusobno osnaživanje.

Rezultati:

-formiranje skupine roditelja od 10 članova kojima je pružena podrška

-osnaživanje roditelja i njihovo povezivanje u smislu daljnje komunikacije i eventualne suradnje

- kreirana skupina roditelja za međusobnu podršku i prevladavanje stresa

- podignuta svijest o značaju podrške jedno-roditeljskim obiteljima

- stvoreni uvjeti za razvoj programa i proširenje korisnika

S obzirom na epidemiološke mjere tijekom 2021. godine te nemogućnost organiziranja sastanaka uživo, trajanje projekta je, uz suglasnost donatora, produljeno i tijekom 2022. godine.

Dodana vrijednost projekta je priprema i izrada brošure „Vodič za jedno-roditeljske obitelji“. Projekt je u tijeku uz financijsku potporu Grada Knina.

**PROGRAMI UDRUGE PROVEDENI KROZ EU PROJEKT „DRUŠTVENO-KULTURNI CENTAR BISKUPIJA“** **UP.04.2.1.07.0044**

Programi su financirani EU sredstvima iz projekta Društveno-kulturni centar Biskupija UP.04.2.1.07.0044 udruge Scientia populo iz Knina i Općine Biskupija kao partnera iz ESF poziva Prostori sudjelovanja - razvoj programa revitalizacije prostora u javnom vlasništvu kroz partnerstvo OCD-a i lokalne zajednice.

* **FILOZOFSKI CAFÉ**
* **KREATIVNE RADIONICE ZA DJECU**
* **RADIONICE FILOZOFIJE S DJECOM**

4. SAMOSTALNI PROGRAMI

* **PLESNA ŠKOLA “LET’S DANCE”**

Samostalni program udruge započeli smo na inicijativu Grada Knina koji nam je i ustupio prostor u svojem vlasništvu (dio bivše knjižnice). Plesna škola je započela s radom od listopada 2018. godine okupivši oko 70 djece s područja grada Knina i okolice. Uslijed epidemije COVID-19 plesna škola nije radila veći dio 2020. godine i tijekom 2021. godine.

4. CILJEVI, KOMUNICIRANJE I RELEVATNOST

Ciljevi koje smo ostvarili provedbom programa su stvaranje novih programa neformalnog obrazovanja i kulturnih sadržaja u gradu Kninu, pozicioniranje udruge kao značajnog društvenog čimbenika kroz čiji rad je uspostavljen kvalitetan obrazovni, kulturni i umjetnički program. Svakodnevnim radom i otvorenim vratima građanima te dvosmjernom komunikacijom sa korisnicima i uspostavljanjem definiranih kriterija rada ostvarili smo selektivnost programskih sadržaja prema kvalitetnim i dugoročno održivim programima. Osigurali smo financijsku stabilnost udruge i pojačali vidljivost same organizacije. Proširili smo mrežu potpore i nastavili uspostavljenu suradnju s ustanovama u kulturi, ministarstvima, jedinicama lokalne samouprave te drugim udrugama u cilju razvoja novim programa i sadržaja. Više o samom radu udruge na poveznicama internet stranica udruge i Facebook stranicama:

[www.porta-knin.hr](http://www.porta-knin.hr)

<https://www.facebook.com/Udruga-Porta-1586346354768847/>

<https://www.facebook.com/citamozadjecu/?modal=admin_todo_tour>

<https://www.facebook.com/Plesna-%C5%A1kola-Lets-dance-416980232169031/>

<https://www.facebook.com/Filozofski-caf%C3%A9-Knin-2151695848376788/?modal=admin_todo_tour>